**Jau rytoj Vilniuje – LNSO koncertas su pasauline violončelės garsenybe Nicolas Altstaedt ir charizmatiška lietuvių smuikininke Dalia Kuznecovaite**

**Tarptautiniame aktualios muzikos festivalyje „Gaida“ spalio 29 d. publikos laukia ypatingas vakaras. Pirmą kartą Lietuvoje koncertuos pasaulinio garso violončelės žvaigždė Nicolas Altstaedt (Vokietija, Prancūzija). Jis su Modesto Pitrėno diriguojamu Lietuvos nacionaliniu simfoniniu orkestru atliks žymiausiose pasaulio koncertų salėse skambančio Esa-Pekka Saloneno Koncerto violončelei ir orkestrui premjerą Lietuvoje. Nacionalinėje filharmonijoje rengiamame koncerte pasirodys ir charizmatiškoji lietuvių smuikininkė Dalia Kuznecovaitė, kuri su LNSO rengia vienos įdomiausių lietuvių kompozitorių, Jungtinėje Karalystėje gyvenančios Rūtos Vitkauskaitės Koncerto smuikui ir orkestrui pasaulinę premjerą. Taip pat koncerto programoje – šių metų festivalio „in focus“ kompozitoriaus Enno Poppe (Vokietija) kūrinys simfoniniam orkestrui.**

Garsųjį violončelininką Nicolasą Altstaedtą dienraštis „The Australian“ apibūdino taip: „Savybė, paverčianti jo interpretacijas ypatingomis, yra gebėjimas komunikuoti tiesiogiai. Jo išgaunamam garsui būdingas toks grynumas ir šiluma, kad kiekviena nata skamba lyg meistriško istorijų pasakotojo žodžiai.“ Stulbinama violončelininko karjera prasidėjo 2010 m., kai jis garsiajame Liucernos festivalyje debiutavo su legendiniu Vienos filharmonijos orkestru, diriguojamu Gustavo Dudamelio. Nicolas Altstaedtas taip pat dažnai pasirodo su Krzysztofo Urbanskio diriguojamu Miuncheno filharmonijos orkestru, Lahavo Shani diriguojamu Roterdamo filharmonijos orkestru, Iváno Fischerio diriguojamu Budapešto festivalio orkestru, su visais BBC orkestrais, Karališkuoju Stokholmo filharmonijos, Prancūzijos nacionaliniu orkestru, Bavarijos radijo simfoniniu orkestru, Ciuricho „Tonhalle-Orchester“ orkestru ir daugeliu kitų. Helsinkio festivalyje violončelininkas griežė diriguojant garsiajam Esa-Pekka Salonenui – būtent jo Koncertą violončelei Altstaedtas grieš Vilniuje. Beje, jaunystėje vienas iš Altstaedto violončelės profesorių buvo Davidas Geringas.

Altstaedtas yra vienas iš laukiamiausių šių dienų violončelininkų pačiose garsiausios pasaulio koncertų salėse. Jo repertuare – kūriniai nuo senosios iki šiuolaikinės muzikos, jis griežia tiek istoriniais, tiek moderniais instrumentais. Šį sezoną Altstaedtas surengė seriją koncertų su Londono filharmonijos orkestru, Philippe’o Herreweghe’o diriguojamu „Orchestre des Champs-Elysées“, Australijos kameriniu orkestru, Jonathano Coheno vadovaujamu senosios muzikos ansambliu „Arcangelo“ ir kitais garsiais kolektyvais.

Šiame koncerte taip pat pasirodys viena ryškiausių dabarties lietuvių smuikininkių Dalia Kuznecovaitė, kuri yra žinoma ir kaip įtaigi solistė, ir kaip Vilniaus kvarteto primarijus. Ją Lietuvos melomanai žino jau nuo tada, kai ji buvo M. Rostropovičiaus fondo stipendininkė. Vėliau Dalia meistriškumo sėmėsi Kelno, Rostoko, Paryžiaus aukštosiose muzikos mokyklose pas tokius garsius smuikininkus, kaip Zacharas Bronas, Petru Muntean, Borisas Garlitskis. Dalia yra tarptautinių konkursų „Kloster Schöntal“ Vokietijoje (2007) ir Henryko Szeryngo Meksikoje (2008) laimėtoja, Johanneso Brahmso konkurso ir „Mozarteum“ akademijos (Austrija) konkurso laureatė. D. Kuznecovaitė kaip solistė koncertavo su Vokietijos radijo ir Šiaurės Vokietijos filharmonijos orkestrais, Kalgario simfoniniu orkestru (Kanada), Kataro filharmonijos simfoniniu orkestru, Ščecino simfoniniu orkestru (Lenkija), Meksikos valstybiniu ir Monterrey simfoniniais orkestrais (Meksika), Kijevo filharmonijos simfoniniu orkestru (Ukraina), visais svarbiausiais Lietuvos orkestrais.

**Pasaulinės violončelės garsenybės Nicolaso Altstaedto, lietuvių smuikininkės Dalios Kuznecovaitės bei Modesto Pitrėno diriguojamo Lietuvos nacionalinio simfoninio orkestro koncertas – spalio 29 d. Nacionalinėje filharmonijoje. Bilietus platina „Kakava.lt“. Festivalį „Gaida“ finansuoja Lietuvos kultūros taryba, Vilniaus miesto savivaldybė.**